Hommikul ärkasime vihmapiiskade tiheda tärina peale vastu telgikatust. See tõotas halba. Taevas oli ühtlaselt hall. Midagi head sealt tõepoolest sel päeval ei tulnud. Virisesime sellise ilma peale, aga ajasime end siiski püsti ja panime paja tulele, et süüa saaks. Paar punarinda keksisid meie hetkeks unarusse jäänud pudrukausside ümber. Neid oli seal nagu Eestis varblasi, kes ringi keksivad ja vaatavad, kust jälle ivakese noka alla saab.  Ja ehk nad meie pudrukaussidest midagi said ka. Üks noor punarind kössitas kuuseoksal ja laskis end päris lähedalt imetleda. See punarind ehk inglise keeles "robin" oli lausa nende rahvuslind.